Beatissime pater. – Cum incole et habitatores regni Swetie, in quo quedam dioeceses, utpote Upsalensis et Aboensis, triginta dietas legales in longitudine continentes existant, ab Vrbe et Romana curia per quatuor millia milliaria Italica vel circa distantes et Ruthenis infidelibus vicini, quorum aliqui ab ecclesiis cathedralibus per viginti et plures dietas legales longe constituti sunt, moram trahunt, sepius contingit, quod clerici et presbyteri in partibus illis diversis de causis ad rixas perveniunt et se multotiens ad invicem percutiunt et etiam mutilant usque ad sanguinis effusionem ac postmodum eorum excessus et delicta hujusmodi celant et nichillominus se divinis immiscent ac missas et alia divina officia celebrant, irregularitatem super qua non nisi per sedem apostolicam cum eis dispensari potest contrahendo. Et cum propter nimiam distantiam se sedi apostolice pro dispensatione super premissis impetranda commode presentare nequeant, clerici et presbyteri, qui irregularitatem hujusmodi incurrunt, sic usque ad extremum vite permanent in animarum suarum grave periculum et ecclesie scandalum non modicum. Verum si pro tempore existenti archiepiscopo Upsalensi, dicti regni metropolitano et primati, cum hujusmodi personis sic contrahentibus seu contrahere volentibus quarto simplici seu duplici ac in tertio et quarto gradibus consanguinitate seu affinitate conjunctis ac etiam cum presbyteratus irregularitatem premissorum occasione super irregularitate sic contracta dispensandi facultas concederetur, profecto ex hoc scandalis ex hoc provenientibus et animarum periculis incolarum et habitatorum ac clericorum et presbyterorum predictorum salubriter consuleretur. Supplicat humiliter sanctitati vestre devota creatura vestra Gostavus archiepiscopus Upsalensis, quatenus in premissis oportune providentes eidem archiepiscopo et pro tempore existenti archiepiscopo Upsalensi cum quibusvis clericis et presbyteris super irregularitate per eos premissorum occasione aut etiam secundo nubentes seu ad similia vota transeuntes benedicendo contracta quodque in susceptis per eos ordinibus ministrare possint, omnem ab eis inhabililatis et infamie maculam sive notam propterea abolendi, dispensandi ac desuper debitam absolutionem impendendi facultatem concedere ac hujusmodi facultatem sub quibusvis revocationibus, annullationibus, suspensionibus et modificationibus, que a sanctitate vestra et sede apostolica etiam ex quibusvis causis, etiam quantumcumque maximis et urgentissimis hactenus emanarunt et imposterum emanabunt, cujuscumque tenoris et continentie existentium et quascumque clausulas etiam derogatorianum derogatorias etc. in se continentia nullatenus revocari, suspendi vel modicari (!) posse neque debere decernere dignemini de gratia speciali, non obstantibus premissis ac constitutionibus et ordinationibus apostolicis ceterisque contrariis quibuscumque et cum clausulis opontunis. Fiat ut petitur. Et cum absolutione a censuris ad effectum; et cum facultate absolvendi, nuntiandi etc. perpetuo; et cum decreto quod non comprehendatur sub quibusvis revocationibus latissime extendendis; et quod premissorum omnium et singulorum et aliorum necessariorum major et verior specificatio fieri possit in litteris et ad vitam moderni archiepiscopi dumtaxat. Fiat. I. Dat. Rome apud sanctum Petrum quinto id. iunii anno tertio.